भगवंत मान ने केंद्र का ऑफर ठुकराया; कहा- डबल सुरक्षा से प्रॉब्लम होगी
Punjab Chief Minister Bhagwant Mann Z Plus Security,  पंजाब के मुख्यमंत्री भगवंत मान ने केंद्र सरकार द्वारा मुहैया कराई जाने वाली जेड प्लस सुरक्षा लेने से इनकार कर दिया है
पंजाब के मुख्यमंत्री भगवंत मान ने केंद्र सरकार द्वारा मुहैया कराई जाने वाली जेड प्लस सुरक्षा लेने से इनकार कर दिया है। बीते सप्ताह ही केंद्र सरकार ने अमृतपाल सिंह मामले के बाद पैदा हुए हालातों को देखते हुए यह फैसला किया था। CM मान की सुरक्षा टीम ने गुरुवार को केंद्र सरकार को चिट्ठी लिखकर अपना पक्ष भेज दिया है।
CM मान ने कहा है कि उन्हें पंजाब और दिल्ली में जेड प्लस सुरक्षा की जरूरत नहीं है। उनके लिए पंजाब पुलिस और CM सुरक्षा की स्पेशल टीम ही काफी है। सुरक्षा टीम ने तर्क दिया है कि पंजाब और दिल्ली में 2-2 सुरक्षा चक्र (पंजाब पुलिस व CRPF) होने की वजह से प्रॉब्लम हो सकती है। उन्होंने लिखा कि 2 कमांड की वजह से सुरक्षा में नुकसान हो सकता है।
55 CRPF कमांडो देना चाहती है केंद्र 
25 मई को ही केंद्र सरकार ने पंजाब के मुख्यमंत्री भगवंत मान को जेड प्लस सुरक्षा मुहैया कराने का आदेश दिए थे। केंद्रीय गृह मंत्रालय ने यह फैसला VVIP सुरक्षा से संबंधित खुफिया एजेंसियों की रिपोर्ट के आधार पर लिया था। VVIPs Z प्लस सुरक्षा की बात करें तो इसमें 55 कमांडो होते हैं। जिनमें 10 NSG कमांडो को भी जोड़ा जाता है। अधिकतर यह कमांडो CRPF के होते हैं।
अमृतपाल सिंह मामले के बाद पड़ी सुरक्षा की जरूरत
पंजाब में खालिस्तान समर्थक अमृतपाल और उसके साथियों के खिलाफ शुरू की गए एक्शन के बाद यह हालात पैदा हुए। बीते दिनों पंजाब के अमृतसर में गोल्डन टेंपल के पास हुए बम धमाकों और देश-विदेश में चल रहे प्रोटेस्ट के बाद खुफिया एजेंसियों को कुछ इनपुट्स प्राप्त हुए। खालिस्तान समर्थकों के खिलाफ शुरू किए गए ऑपरेशन के चलते CM मान को खतरा बताया गया था।
CM सुरक्षा के लिए तैयार है पंजाब पुलिस
CM मान की सुरक्षा एजेंसियों का कहना है कि पंजाब पुलिस उनकी सुरक्षा के लिए पूरी तरह से तैयार है। बीते समय में ही पंजाब पुलिस के कमांडोज को सीएम और उनके परिवार को सुरक्षा उपलब्ध करवाने के लिए तैयार किया गया था। इसी के तहत कुछ माह पहले उनकी पत्नी डॉ. गुरप्रीत कौर की सुरक्षा भी बढ़ा दी गई थी।